

**ΕΛΛΗΝΙΚΗ ΔΗΜΟΚΡΑΤΙΑ**

**ΙΑΤΡΙΚΟΣ ΣΥΛΛΟΓΟΣ ΠΥΡΓΟΥ-ΟΛΥΜΠΙΑΣ** Πύργος 29-12-2015

**ΓΡΗΓΟΡΙΟΥ Ε΄ 1 - ΠΥΡΓΟΣ 27100**  Α.Π.: 1291

**ΤΗΛ: 2621 0 22311 - ΦΑΞ: 2621 0 20044**

**E-mail: ispo@otenet.gr**

**Site: www.ispyrgou.gr**

**ΔΕΛΤΙΟ ΤΥΠΟΥ**

Ο Ιατρικός Σύλλογος Πύργου Ολυμπίας καταγγέλλει στους πολίτες ως άδικες, απαράδεκτες και επικίνδυνες τις νέες μειώσεις στις τιμές αποζημίωσης των εργαστηριακών εξετάσεων από τον Ε.Ο.Π.Υ.Υ. έως και κατά 43%, σύμφωνα με πρόσφατη απόφαση του Υπουργού Υγείας (ΦΕΚ2816 Β΄-22/12/2015). Η νέα υποκοστολόγηση των εργαστηριακών εξετάσεων, που έρχεται να προστεθεί και σε άλλες μετά την ίδρυση του ΕΟΠΥΥ, μαζί με την κλιμακωτή έκπτωση (rebate) και την αναγκαστική επιστροφή λόγω κλειστού προϋπολογισμού (clawback), αθροιστικά συνεπάγεται την μείωση της αμοιβής των εργαστηριακών ιατρών, για τον ίδιο όγκο εργασίας, έως και κατά 80% σε σχέση με το 2011.

Η μνημονιακή αυτή «υποχρέωση», καθιστά πλέον μη βιώσιμη τη λειτουργία μικρών και μεσαίων εργαστηρίων συμβεβλημένων με τον ΕΟΠΥΥ, οδηγώντας όλο και περισσότερους συναδέλφους να διακόψουν τη συνεργασία αλλά και τους νέους να μην συμβάλλονται πλέον. Πρόκειται για παράλογες μειώσεις, σε βαθμό που να δημιουργείται η βάσιμη υποψία ότι τελικός στόχος είναι η χρεωκοπία των μικρών και μεσαίων εργαστηρίων στο βωμό της υποτιθέμενης «οικονομικής διάσωσης» του ΕΟΠΥΥ και της υποτιθέμενης «οικονομικής ελάφρυνσης» των ασφαλισμένων.

Ωστόσο η χρεωκοπία των μικρών ιδιωτικών εργαστηρίων θα οδηγήσει την αγορά υπηρεσιών υγείας αποκλειστικά από μεγάλους επιχειρηματικούς ομίλους, οι οποίοι ως μονοπώλια πλέον, θα μπορούν από θέση ισχύος να διαπραγματεύονται με τον ΕΟΠΥΥ, με στόχο την υπερκοστολόγηση των εξετάσεων, αλλά και την περαιτέρω αφαίμαξη των ασφαλισμένων.

Επιπλέον, η κατάργηση του υγιούς ανταγωνισμού σε συνθήκες μονοπωλιακής αγοράς, θα οδηγήσει τους μεγαλοπαρόχους υπηρεσιών υγείας, να αδιαφορούν για την παρεχόμενη ποιότητα υπηρεσιών, θέτοντας έτσι σε κίνδυνο την ίδια τη δημόσια υγεία. Καλούμε το Υπουργείο Υγείας να αποσύρει την πρόσφατη Υπουργική Απόφαση και να προχωρήσει σε γενναία μέτρα οικονομικής ενίσχυσης και εξυγίανσης του ΕΟΠΥΥ, αλλά και της υγείας γενικότερα, όπως έχουν προταθεί από τους Ιατρικούς Συλλόγους και τον Π.Ι.Σ., γιατί μόνο τέτοιες αποφάσεις συμβάλλουν και «ανακεφαλαιώνουν» τη δημόσια υγεία και τους λειτουργούς της.

Για το Διοικητικό Συμβούλιο

Ο Πρόεδρος Ο Γεν. Γραμματέας

Νίκος Κατσαρός Χρήστος Γιαννικούλης